Michel van der Aa

Mišelis van der Aa (Michel van der Aa; g. 1970 m. kovo 10 d.) – olandų šiuolaikinės klasikinės muzikos kompozitorius.

Biografija 
Mišelis van der Aa gimė muzikantų šeimoje. Tėvas buvo dirigentas, mama – dainininkė. Paauglystėje grojo elektrine gitara keliose popmuzikos grupėse.

Baigęs įrašų inžinieriaus studijas Hagos karališkojoje konservatorijoje, Mišelis van der Aa studijavo kompoziciją pas Dideriką Vagenarą, Žilį van Bergeiką ir Luisą Andriseną. 2002 m. Mišelis van der Aa baigė kino režisūros programą Niujorko kino akademijoje. 2007 m. dalyvavo Linkolno centro teatro režisieriaus laboratorijoje.

Jis išgarsėjo kaip kūrinių solistui ir ansambliui su garso takelių kūrėjas. Pradėjęs nuo kamerinės operos „One“ (2002 m.) sopranui, vaizdo ir garso takelių įrašinėjimo, vėliau jis taip pat ėmė rašyti scenarijus, kurti filmus, režisuoti spektaklius. Mišelis van der Aa režisavo televizijos laidą „One“ Nyderlandų nacionalinei transliavimo bendrovei NPS.

Kūryba 
Mišelis van der Aa dirbo su žymiais klasikinės muzikos atlikėjais, tokiais kaip Sol Gabeta, Barbara Hanigan, Džanin Jansen, Kristiana Stotin, Roderikas Viljamsas. Jo muzika atlieka ansambliai ir orkestrai visame pasaulyje, įskaitant Tokijo „Simfonietta“, „Ensemble Modem“, Freiburgo baroko orkestrą, Melburno simfoninį orkestrą, BBC simfoninį orkestrą, Amsterdamo „Simfonietta“, Londono filharmonijos orkestrą, Sietlo kamerinį orkestrą.

Mišelio van der Aa muzikinio teatro kūriniai „One“, „After Life“ ir „The Book of Disquiet“ sulaukė tarptautinio pripažinimo. Jo kūryboje taip pat koncertiniai kūriniai, kamerinė muzika nedideliam ansambliui, solistams ir garso takeliui. Savo muzikinio teatro kūriniuose Mišelis van der Aa taiko tuos pačius principus scenai ir filmui, išlaikydamas struktūros nenuoseklumą, bet kartu pasiekdamas aukštą medijų integracijos laipsnį.

Michelis van der Aa taip pat yra sukūręs:

 Auburn (1994), gitarai ir garso takeliui.
 Oog (1995), violončelei ir garso takeliui.
 Wake (1997), perkusijos duetui.
 Just Before (1999), fortepijonui ir garso takeliui.
 Vuur (2001), opera, solo balsui, aktoriams, ansambliui ir garso takeliui.
 Spaces of Blank (2007), dainų ciklas mecosopranui, orkestrui ir garso takeliui.
 Rekindle (2009), fleitai ir garso takeliui.
 Up-close (2010), violončelei solo, styginių ansambliui ir filmui.
 Miles Away (2012), mecosopranui, smuikui, fortepijonui ir kontrabosui.
 Hysteresis (2013), solo klarnetui, ansambliui ir garso įrašui.
 Koncertas smuikui ir orkestrui (2014).
 Blank Out (2015–2016), kamerinė opera.
 Eight (2018–2019), virtualios realybės instaliacija.
 Upload (2019–2020), filmas-opera.

Apdovanojimai 
 1994 m. Fonds voor de Podiumkunsten dotacija.
 1999 m. Tarptautinė Gaudeamus premija.
 2004 m. Matthijs Vermeulen prizas.
 2005 m. Ernsto fon Siemenso kompozitorių premija.
 2005 m. Charlotte Köhler premija.
 2006 m. Paulo Hindemith premija.
 2013 m. Mauricio Kagelio premija.
 2013 m. Gravemajerio apdovanojimas.
 2015 m. Johaneso Vermerio apdovanojimas

Šaltiniai 

Nyderlandų muzikai
Kompozitoriai